<classify> BENKI ya Maendeleo ya Afrika AfDB imeidhinisha mkopo wa masharti nafuu wa Dola za Marekani milioni 272, sawa na Sh bilioni 625.1 kwa ujenzi wa Kiwanja cha Kimataifa cha Ndege Msalato mjini Dodoma.Msemaji wa Wizara ya Fedha na Mipango, Benny Mwaipaja alisema hayo alipozungumza na gazeti hili jana. Alisema baada ya kuwepo mazungumzo ya muda mrefu na Benki ya AfDB, hatimaye Bodi ya Wakurugenzi ya Benki hiyo jana, ilikubali kuidhinisha kiasi hicho cha fedha kwa ajili ya kuboresha miundombinu ya Dodoma, kikiwemo kiwanja hicho kitakachojengwa kilometa 12 kutoka mjini Dodoma.Fedha hizo zinakaribia zilizotumika kujenga Jengo la Tatu la Abiria katika Kiwanja cha Ndege cha Kimataifa cha Julius Nyerere JNIA jijini Dar es Salaam. Jengo hilo la tatu lilijengwa kwa kiasi cha Sh.bilioni 700. Kufuatia kuidhinishwa huko,Wizara ya Fedha imesema hatua hiyo inaonesha benki hiyo inavyozidi kutambua juhudi za Serikali ya Awamu ya Tano ya Rais John Magufuli kuwaletea wananchi maendeleo.Mwaipaja alisema Serikali ya Tanzania inakopa kwa umakini mkubwa, baada ya kuwa na sifa ya kukopesheka kwa ajili ya miradi mbalimbali ya maendeleo kwa faida ya taifa na wananchi wake.Tunakopa kwa ajili ya miradi ya maendeleo na tunafanya hivi kwa umakini mkubwa. Tunawashukuru Benki ya AfDB kwa kutambua juhudi za serikali za kuwaletea wananchi maendeleo, alisema Mwaipaja.Alisema, kiasi hicho kinajumuisha mkopo wa Dola za Marekani milioni 198.6 sawa na Sh bilioni 456.2 kutoka benki hiyo, Dola za Marekani milioni 23.52 sawa na Sh bilioni 54.03 kutoka Mfuko wa Maendeleo ya Afrika ADF na Dola za Marekani milioni 50 sawa na Sh bilioni 114.85 kwa kushirikiana na Mfuko wa Pamoja wa Uchumi wa Afrika AGTF.Alisema, mradi huo utahusu ujenzi wa kiwanja cha ndege chenye uwezo mkubwa ili kukidhi mahitaji ya kukua kwa usafiri wa anga katika jiji hilo, lenye majukumu mapya ya kiutawala wa nchi kama mji mkuu. Mwaipaja alisema mradi huo, utafanyika kwa miaka minne na utajumuisha ujenzi wa jengo la abiria, njia ya kurukia na kutua ndege na mitambo ya hali ya hewa, huduma za uendeshaji ikiwemo kampuni ya usambazaji mafuta, mfumo wa usambaji maji, vituo vidogo vya kusambaza umeme na huduma ya zimamoto.Alisema kiwanja kikikamilika, kitakuwa na uwezo wa kuhudumia ndege 50,000 na abiria milioni moja kwa mwaka, wengi wao wa kimataifa na kitawanufaisha na kuwahudumia abiria zaidi ya milioni 200 wa Afrika Mashariki pamoja na mtandao wa biashara za kimataifa, hususani wasafiri wa kibiashara na watalii.Upanuzi wa usafiri wa anga Dodoma na ujenzi wa Reli ya Kisasa SGR unaoendelea ni uwekezaji muhimu wa miundombinu utakaofungua maendeleo kwa pande zote za nchi, hii itaimarisha uwezo wa Jiji kama eneo la ukuaji wa kimkakati kuzingatia matarajio ya maendeleo ya kitaifa ya ukuaji wa pamoja wa mikoa yote,alisema Mkurugenzi wa Idara ya Miundombinu na Maendeleo Mijini wa benki hiyo, Amadou Oumarou.  <topic>: kitaifa 